**РАЙОННА ИЗБИРАТЕЛНА КОМИСИЯ ЯМБОЛ**

**ПРОТОКОЛ № 23**

Днес, 19.06.2024 г., се проведе заседание на Районна избирателна комисия в Тридесет и първи изборен район – Ямболски, при следния дневен ред:

1.Проект на решение относно предоставяне на достъп до обществена информация на Венцислав Атанасов Ангелов - председател на ПП НАРОДНА ПАРТИЯ ИСТИНАТА И САМО ИСТИНАТА.- докладчик Силвия Атанасова.

2.Докладване на жалба от членове на СИК №312600012 – община Ямбол, заведена по вх. №263/13.06.2024г. във входящ дневник на РИК Ямбол- докладчик Десислава Москова.

3.Входяща поща – докладчик Атанаска Христова.

4.Разни.

**ПРИСЪСТВАХА:** 7 членове – Ани Канева, Красимира Атанасова, Атанаска Христова, Катя Апостолова, Десислава Москова, Даниела Господинова, Силвия Атанасова.

**ОТСЪСТВАХА:** 6 членове – Георги Димитров, Николай Начев, Лора Каламерова, Димитър Събев, Младенка Николова, Нели Стоянова.

Заседанието бе открито в 13:35 часа от председателя Ани Канева.

**АНИ КАНЕВА:** Уважаеми колеги, в зала сме 7 членове, налице е кворум. Отсъстват 6 членове по уважителни причини. Откривам заседанието на Районната избирателна комисия в Тридесет и първи изборен район-Ямболски за изборите за членове на Европейския парламент от Република България и за народни представители на 9 юни 2024г.

За отчитане на поименното гласуване определям колегата Десислава Москова.

Ще протоколира техническия сътрудник Милена Иванова.

Колеги, всички сте запознати с дневния ред. Имате ли предложения за изменения или допълнения по него? Не се правят. Процедура по гласуване на дневния ред.

**ДЕСИСЛАВА МОСКОВА:** гласували За – 7 членове – Ани Канева, Красимира Атанасова, Атанаска Христова, Катя Апостолова, Десислава Москова, Даниела Господинова, Силвия Атанасова.

Против – няма.

**АНИ КАНЕВА:** Дневният ред се приема.

По т.1. от дневния ред докладва колегата Силвия Атанасова. Заповядай!

В залата влиза Нели Стоянова.

**СИЛВИЯ АТАНАСОВА:**  Колеги, предлагам Ви следния проект за решение по т.1 от дневния ред:

ОТНОСНО: Предоставяне на достъп до обществена информация на Венцислав Атанасов Ангелов - председател на ПП НАРОДНА ПАРТИЯ ИСТИНАТА И САМО ИСТИНАТА

В РИК Ямбол, на адреса на електронната поща на комисията е постъпило заявление по чл. 15, ал. 1, т.4 от ЗДОИ за достъп до обществена информация от Венцислав Атанасов Ангелов - председател на ПП НАРОДНА ПАРТИЯ ИСТИНАТА И САМО ИСТИНАТА, заведено с вх. № 262/12.06.2024г. във входящ дневник на РИК.

В заявлението е обективирано искане за предоставяне на обществена информация, формулирано от подателя по следния начин: „По изискване на Закона за достъп до обществена информация (ЗДОИ) искам да ми бъдат предоставени НА ХАРТИЕН НОСИТЕЛ И С ПЕЧАТ НА РАЙОННАТА ИЗБИРАТЕЛНА КОМИСИЯ копия от ВСИЧКИ протоколи на секционните избирателни комисии от изборите за Членове на РИК 31 Ямбол.“.

Заявителят е посочил формата за предоставяне на информацията - на хартиен носител, с печат на РИК Ямбол.

РИК Ямбол предполага, че искането на заявителя се отнася за протоколи на СИК от произведените избори за членове на ЕП и за народни представители на 9.06.2024г., а не за членове ва РИК 31 Ямбол, както погрешно е отразено в заявлението.

Съгласно чл. 4. ал.1 от Закона за достъп до обществена информация, всеки гражданин на Република България има право на достъп до обществена информация при условията и по реда, определени в този закон, освен ако в друг закон е предвиден специален ред за търсене, получаване и разпространяване на такава информация.

В конкретният случай в друг закон е предвиден специален ред за търсене, получаване и разпространяване на исканата информация. Съгласно разпоредбите на Изборният кодекс, при изборите за членове на Европейския парламент от Република България и за народни представители, произведени на 09.06.2024г. на територията на РИК 31-Ямбол, секционната избирателна комисия установява резултатите от гласуването с хартиени бюлетини и от машинното гласуване и съставя удостоверителни документи - протоколи. РИК Ямбол, чрез изчислителния си пункт, сканира екземплярите на протоколите на секционните избирателни комисии, изпраща сканираните екземпляри на ЦИК и физически предава на ЦИК екземплярите от протоколите на секционните избирателни комисии. В изпълнение на разпоредбата на чл. 54, ал. 2 от ИК Централната избирателна комисия поддържа интернет страница, на която публикува сканираните и получените по електронен път екземпляри от протоколите на секционните избирателни комисии. Информацията е публична и налична на следния електронен адрес: https://results.cik.bg/europe2024/rezultati/31.html.

Следователно достъпът до исканата информация, съдържаща се в протоколите на секционните избирателни комисии, се осигурява по специален ред - чрез публикуването им на официалната интернет страница на Централната избирателна комисия.

Съгласно чл. 12, ал. 4 от ЗДОИ при искане на достъп до официална информация, която е обнародвана, съответният орган е длъжен да посочи изданието, в което тя е обнародвана, броя и датата на издаване.

Относно искането на заявителя в частта, в която е посочена формата за предоставяне на исканата информация – на хартиен носител, с печат на РИК Ямбол, същото следва да бъде оставено без уважение на основание чл. 27, ал. 1, т.1 от ЗДОИ - поради липса на техническа възможност.

Екземплярите от протоколите на секционните избирателни комисии са предадени от РИК Ямбол на ЦИК на 11.06.2024г. На основание чл. 72, ал.1, т.27 от ИК, РИК предава на областната администрация останалите книжа и материали, с изключение на предназначените за Централната избирателна комисия, в 7-дневен срок от обявяване на резултатите от изборите. Следователно в срок до 18.06.2024 г. РИК следва да предаде третия индигиран екземпляр от протоколите на секционните избирателни комисии на Областна администрация-Ямбол. За районна избирателна комисия се явява технически невъзможно да предостави на заявителя 472 бр. хартиени копия на протоколи от по 20 страници всеки и същевременно да изпълни задължението си за предаване на областна администрация на всички изборни книжа в законоустановения срок.

Предвид изложеното и на основание чл.72, ал.1, т.1 от Изборния кодекс и ЗДОИ, Районна избирателна комисия в Тридесет и първи изборен район – Ямболски

**Р Е Ш И**:

1.РАЗРЕШАВА предоставянето на достъп до обществена информация на Венцислав Атанасов Ангелов - председател на ПП НАРОДНА ПАРТИЯ ИСТИНАТА И САМО ИСТИНАТА, като на основание чл. 12, ал. 4 от ЗДОИ, посочва, че информацията е публикувана на интернет страницата на Централна избирателна комисия, на следния електронен адрес: https://results.cik.bg/europe2024/rezultati/31.html.

2.ОТКАЗВА предоставяне на исканата информация на хартиен носител, с печат на РИК Ямбол, на основание чл. 27, ал. 1, т.1 от ЗДОИ - поради липса на техническа възможност.

Настоящото решение на РИК е обявено съгласно чл.72, ал.2 от ИК и същото подлежи на оспорване пред ЦИК в тридневен срок от обявяването му, по реда на чл.73 от ИК.

Взалата влиза Георги Димитров.

**АНИ КАНЕВА:** Колеги, има ли изказвания по проекта? Няма. Процедура по гласуване.

**ДЕСИСЛАВА МОСКОВА:** гласували За – 9 членове – Ани Канева, Красимира Атанасова, Атанаска Христова, Катя Апостолова, Десислава Москова, Даниела Господинова, Силвия Атанасова, Нели Стоянова, Георги Димитров.

Против – няма.

**АНИ КАНЕВА:** Решението се приема с № 146 ЕП/НС от днешна дата.

 По т.2 от дневния ред докладва колегата Десислава Москова. Заповядай!

**ДЕСИСЛАВА МОСКОВА:** Колеги, ще Ви докладвам жалба от членове на СИК №312600012 по т.2 от дневния ред:

ОТНОСНО: Докладва се постъпилата жалба.

**АНИ КАНЕВА:** Колеги, има ли изказвания по жалбата?

**ДЕСИСЛАВА МОСКОВА:** Колегис оглед компетентността на РИК, считам че не е в правомощията на РИК Ямбол да извърши разследване по жалбата, още повече, че жалбата не е подадена своевременно в рамките на изборния ден, а е изпратена на 13.06.2024г. С оглед на което, предлагам да изпратим жалбата до ОД МВР гр. Ямбол, където след съответните проверки да се установи налице ли са нарушенията посочени в жалбата.

 **АНИ КАНЕВА:** Аз съм на същото мнение. Първо, че ние нямаме правомощия да извършваме действия по разследване и проверки и второ нашия мандат изтича в неделя (23.06.24г.) и физически и практически е невъзможно да извършим проверка по случая.

Колеги, има ли други изказвания? Не се правят. Предлагам да приемем протоколно решение за изпращане на жалбата по компетентност на РУ на ОДМВР-Ямбол. Процедура по гласуване.

**ДЕСИСЛАВА МОСКОВА:** гласували За – 9 членове – Ани Канева, Красимира Атанасова, Атанаска Христова, Катя Апостолова, Десислава Москова, Даниела Господинова, Силвия Атанасова, Нели Стоянова, Георги Димитров.

Против – няма.

**АНИ КАНЕВА:** Решението се приема като протоколно такова. Жалбата заедно с придружително писмо да се изпрати по компетентност на РУ на ОДМВР Ямбол за извършване на проверка по случая, като приложим и данните на членовете на СИК и те да предприемат съответните действия.

По т.3 от дневния ред – входяща поща докладва колегата Атанаска Христова. Заповядай!

**АТАНАСКА ХРИСТОВА:**  докладва постъпилата входяща поща.

Проведоха се разисквания по входяща поща.

**АНИ КАНЕВА:** Преминаваме към т.4 от дневния ред – разни. Има ли изказвания? Не се правят.

 Аз искам да ви кажа колеги, че следва да архивираме цялата документация на РИК и в понеделник – 24.06.2024г., след изтичане на мандата ни, да я предадем на Областна администрация – Ямбол и да си кажем „Довиждане!“.

 Поради изчерпване на дневния ред закривам днешното заседанието на комисията.

 Заседанието беше закрито в 13:55 часа.

Председател:

Ани Канева

Секретар:

Красимира Атанасова